Dame i gospodo, poštovani gosti, otvaram 22. sjednicu Predstavničkog doma Parlamentarne skupštine Bosne i Hercegovine. Na sjednicu su pozvani naši redovni gosti predsjedavajući i članovi Predsjedništva BiH, predsjedavajući i članovi Savjeta ministara dosadašnjeg mandata, predstavnici međunarodnih organizacija, ambasada u BiH koje redovno prate rad našeg doma, predstavnici određenih nevladinih organizacija, predstavnici medija. Sjednici prisustvuje i novoimenovani predsjedavajući Savjeta ministara BiH, kao i novoimenovani ministri i zamjenici ministara o čijem imenovanju će danas odlučivati ovaj dom. Želim da pozdravim sve akreditovane diplomatske predstavnike u BiH koji prisustvuju današnjoj sjednici, kao i sve poslanike, goste, te predstavnike sredstava javnog informisanja. Dame i gospodo poslanici, u pozivu smo naznačili da ćete materijale za predloženu tačku dnevnog reda dobiti naknadno, s obzirom da je sjednica Komisije za pripremu izbora Savjeta ministara BiH zakazana za danas, prije sjednice Doma. Nadam se da ste do sada dobili te materijale. Evo, upravo sam dobio informaciju da se oni potpisuju. Što se tiče dnevnog reda, želim samo napomenuti da se tačka treba preformulisati, u skladu s dobijenom odlukom, i ona treba da glasi 'Potvrđivanje imenovanja ministara, zamjenika ministara i zamjenika predsjedavajućeg Savjeta ministara BiH.' Otvaram raspravu o prijedlogu dnevnog reda. Zaključujem raspravu. Konstatujem da 22. sjednica Predstavničkog doma ima sljedeći dnevni red 1. Potvrđivanje imenovanja ministara, zamjenika ministara i zamjenika predsjedavajućeg Savjeta ministara BiH 2 Prelazimo na realizaciju usvojenog dnevnog reda. Ad. 1. Potvrđivanje imenovanja ministara, zamjenika ministara i zamjenika predsjedavajućeg Savjeta ministara BiH
Ja pozdravljam sve prisutne. I evo, javljam se odmah da bismo bili što efikasniji. Dakle, nas iz Stranke za BiH raduje da ćemo danas, izvjesno je, dobiti konačno Vijeće ministara. Što se tiče personalnih rješenja, apsolutno se nismo njima posebno bavili, niti imamo neke posebne primjedbe na predložene ljude. Razlozi zbog kojih ja na Komisiji za pripremu potvrđivanja imenovanja Vijeća ministara nisam glasao 'za', kao što nećemo glasati ni sada, su sljedeći. U praksi manje-više svih nacionalnih parlamenata zemalja sa razvijenom parlamentarnom demokratijom jeste da u trenutku imenovanja vlade, nove vlade, ima dokumenat koji se zove ili program, ili platforma, ili sporazum, ili ugovor iz kojeg je vidljivo oko čega su se ljudi okupili, odnosno šta će ljudi raditi. Ti dokumenti bi trebali da budu na neki način i mjera, odnosno i argument za opredjeljenje da li podržati ili ne podržati predloženu vladu. Šta mi danas praktično, u smislu ovoga o čemu sam ja govorio, imamo? Dakle, imamo sporazum šest stranaka o sastavu Vijeća ministara od 28.12.2011. koji se očigledno vrlo uspješno realizira, ali nažalost sa neobjašnjivim zakašnjenjem. Očigledno, ovo se moglo možda i prije godinu dana uraditi. Imamo dalje politički dogovor, opet šest stranaka, o usaglašavanju tekstova Zakona o popisu stanovništva, Zakona o sistemu državnoj pomoći, o čemu neću sada govoriti, jer su ti zakoni usvojeni, taj je posao završen. Naše mišljenje o ta dva zakona smo mi ovdje iznosili. Također je postignut politički dogovor ovih šest stranaka o donošenju 'Zakona o finansiranju institucija BiH i servisiranju međunarodnih obaveza za 2011'. Ta priča traje i pored naših upozorenja da se upuštamo u jednu avanturu koja je protuustavna. Nažalost, ta stvar i dalje stoji otvorena, ali je činjenica da smo proizveli vrlo negativne posljedice po zemlju. Da sada ne nabrajam ono što smo tom prilikom govorili oko rejtinga, investicija, nesigurnosti zaposlenih itd., itd. Imamo također izlaganje predsjedavajućeg, sada predsjedavajućeg Vijeća ministara, ovdje pred Predstavničkim domom iz januara mjeseca, za kojeg je čovjek rekao da je to njegovo lično viđenje stvari. Istini za volju, neki od poslanika, odnosno, pripadnika ovih šest stranaka su podržali dijelove njegovog izlaganja. Imamo još jedan dokumenat o kojem se nažalost ne govori. Dakle, radi se o Osnovama za formiranje vlasti u Federaciji BiH, ali taj dokumenat se zove i Platforma zajedničkog nastupa u 4 institucijama BiH u mandatnom periodu 2010.-2014. Dijelovi Platforme nama su apsolutno prihvatljivi, naročito kada je riječ o državnoj imovini, naročito kada je riječ o putu prema NATO-u i niz drugih stvari, ali nažalost izgleda da taj film u ovom trenutku ne igra, odnosno nemojte mi zamjeriti ako pogriješim oko ovih orki, šestorka, četvorka, dakle nisam siguran da li je na ovu temu razgovarano i da li je šestorka prihvatila i barem dio Platforme. Naravno, mi smo imali i neke primjedbe i na Platformu, o čemu smo ranije govorili. I peta stvar koju imamo danas prilikom odlučivanja o podršci ili nepodršci jeste da su u parlamentarnu proceduru ovdje u Predstavničkom domu stavljeni zakoni o prestanku važenja Zakona o Sudu i Tužilaštvu BiH, i to od dijela ove šestorke koja nam danas predlaže ovo Vijeće ministara. Dakle, 15 mjeseci nakon izbora i najavljenih programsko-parlamentarnih većina, odnosno programsko-parlamentarne većine i promjene koncepta vlasti, mi praktično od toga imamo ovo o čemu sam ja govorio. Bosna i Hercegovina kao država i njezini građani, naravno, imaju posljedice druge vrste. BiH nema budžet, što se nikada nije desilo od Dejtona naovamo, BiH ima trend propadanja njezine ekonomije, socijalnih tenzija itd., da vas sada time ne maltretiram, vi to sigurno svi znate, i, ono što je jako važno, da je put ka EU i NATO-u, bez obzira na donošenje ova dva zakona, do sada bio praktično zatrpan, kao što su i putevi u BiH ovih dana zatrpani. Ja se bojim, evo završavam, da će mandat 2006.-2010., dakle mandat 2006.-2010. koji je žestoko kritikovan u predizbornim kampanjama itd., a u kojem se potpisao Sporazum o stabilizaciji i pridruživanju, dobio MAP, liberalizacija viznog režima, nestalno učešće u Savjetu bezbjednosti i niz drugih stvari – biti spominjan po dobru, imajući na umu ovo iskustvo od 15 mjeseci, ako se daj Bože ne desi neko čudo. I ja bih da vam pravo kažem volio i radi države i radi građana ove zemlje da budem demantovan što je moguće prije. Evo, dakle to su razlozi zbog kojih mi nećemo podržati Odluku o potvrđivanju Vijeća ministara. Hvala lijepo.
Zahvaljujem. Diskusija, uvažena poslanica Ismeta Dervoz. Izvolite.
Gospodine predsjedavajući, uvažene koleginice i kolege, dame i gospodo, prisutni gosti, saopćit ću vam razloge zbog kojih je predsjednik Kluba zastupnika Saveza za bolju budućnost na današnjem pripremnom sastanku, gospodin Mirsad Đugum, glasao 'protiv' i zbog čega će naš klub danas također u ovom parlamentu glasati 'protiv' ovog Vijeća ministara. Dakle, mi smo podržali izbor gospodina Vjekoslava Bevande za mandatara i očekivali smo da će predložiti personalno kapacitiranu vladu, vladu eksperata koja bi mogla pomoći BiH da izađe 5 iz ove krize koja traje već predugo. Međutim, to se nije dogodilo. Čak su na ministarskim pozicijama, na novopredloženim mjestima ostali dokazano neuspješni i nekompetentni pojedinci. Bošnjaci kao nacionalni korpus nisu dobili adekvatne i ekonomski razvojne ministarske pozicije prilikom raspodjele za ovo Vijeće ministara. Mislimo da ovo predloženo Vijeće ministara BiH nije u stanju odgovoriti budućim ekonomskim i socijalnim izazovima i previranjima koja očekuju BiH, slijedom svih procesa kojima smo svjedoci, a koji su se već dogodili u pojedinim zemljama EU. Također želim naglasiti da je nedopustivo da na ministarskim pozicijama nema niti jedne žene, čime se na najvišem državnom nivou krši Zakon o ravnopravnosti spolova. Slijedom ovoga šta je rekao uvaženi zastupnik gospodin Belkić, u ime Saveza za bolju budućnost ja izražavam zadovoljstvo da će BiH dobiti Vijeće ministara danas i iskreno se nadam da ćemo brzo biti demantirani i da sve ovo što smo iznijeli kao razloge da ćemo glasati 'protiv' neće biti na snazi. Hvala vam lijepo.
Zahvaljujem. Uvaženi poslanik Šefik Džaferović, diskusija. Izvolite.
Gospodine predsjedavajući, koleginice i kolege, Vaše ekselencije, dame i gospodo, ja želim da u ovom, po meni, važnom trenutku za BiH kažem nekoliko rečenica. I o trenutku a i o BiH i onome što mislim da bi trebalo da se radi u BiH, nakon što mi danas damo podršku imenovanim ministrima od strane predsjedavajućeg Vijeća ministara. Ovo su šesti generalni izbori od Dejtona, ovo je šesto Vijeće ministara. Tri su bila koja su se rotirala po osam mjeseci sa predsjedavajućim, a ovo je treće gdje se predsjedavajući bira na četiri godine, gdje se ministri biraju na četiri godine i gdje nema rotacije. I kao i prošli put i pretprošli put, slobodno se može izreći jedna konstatacija, a ona je da je BiH i u ovome specifična i pitanje koalicija u BiH nije pitanje želja i sporazuma, jeste i toga, ali to je prije svega pitanje ustavne strukture ove zemlje i naravno izbornog rezultata. I vrlo ste često u poziciji u BiH da poštujući, naravno, i treba je poštovati, ustavnu strukturu zemlje i izborni rezultat, nekada niste u poziciji da napravite baš najbolje sporazume kada je u pitanju izvršna vlast, pa i Vijeće ministara BiH. Mi ćemo danas imenovati Vijeće ministara, a već ćemo 16., mi, koji danas budemo glasali 'za' Vijeće ministara i onih koji budu glasali 'protiv' Vijeća ministara, kada budemo glasali o Sudu i Tužilaštvu BiH, odnosno o ovim zakonima, koji su ušli u parlamentarnu proceduru, o prestanku važenja, je li, tih institucija – glasati potpuno različito. Tada će se na istoj strani naći i oni koji su danas bili 'za' i 'protiv' Vijeća ministara. I to je najbolji primjer da u BiH još uvijek nismo u stanju, poštujući izborni rezultat i ustavnu strukturu, ... napraviti programsku koaliciju i na osnovu te programske koalicije djelovati. Ja živim za dan, i želim da se to desi što prije, kad će se te dvije stvari u BiH spojiti. Kada će se, uvažavajući izborni rezultat i ustavnu strukturu ove zemlje, moći napraviti odgovarajuća programska koalicija koja će izrealizirati sve ono što je u svom programu zapisala. Mi smo do sada 6 pisali neke programe. I naravno, dešavale su se ove stvari i na ovakav način kako ja govorim, i sve to skupa do sada nije realizirano. Ali, bez obzira na ovo, kada posmatramo proces, ja vidim da BiH ide naprijed, bez obzira što bih želio da to bude mnogo brže, što bih želio da to bude mnogo efikasnije, jer kada uporedimo stanje od prije, stanje BiH 2002. godine, i stanje BiH danas, mi ćemo vidjeti da se ipak, bez obzira na sve probleme i na sve poteškoće, BiH nalazi u daleko boljoj poziciji i ja bih rekao mnogo uređenija nego što je to bilo 2002. godine. Period 2002.-2006. godina je bio period koji je snažno potpomognut od strane međunarodne zajednice. Međunarodna zajednica je 2006. godine odlučila, ja smatram neopravdano, jer ona je dio Dejtonskog mirovnog sporazuma i ne može BiH funkcionirati po Dejtonskom mirovnom sporazumu ukoliko nema Dejtonom propisane aktivnosti međunarodne zajednice, ta akcija je stala i BiH od 2006. do 2010. godine bila u svojevrsnoj blokadi, prije svega političkoj, a to se naravno odrazilo i na funkcioniranje Vijeća ministara i Parlamentarne skupštine BiH. Ja se nadam da je vrijeme od 2006. do 2010. godine bilo vrijeme u kojem je svima postalo kristalno jasno u BiH da se blokada nikome ne isplati. I ja pozivam danas, dajući svoj glas za ovo Vijeće ministara, pozivam vas, prenoseći legitimitet direktno izabranih zastupnika na izborima, na vas u sferi izvršne vlasti i sprovođenja zakona i politika koje se utvrde ovde u Parlamentu – da radite u interesu ove zemlje i da među vama bude što je moguće manje ovih razlika. I da se ove dvije stvari o kojima sam na početku svoje diskusije govorio što prije spoje i u vašem radu i u radu ovog parlamenta. Bit će nam svima bolje ukoliko se to dogodi. Ekonomija u BiH je u stagnaciji, sve je dakle u zastoju, ja od ovog Vijeća ministara očekujem da snažno povuče ovu zemlju, dakle iz ovog zastoja naprijed, da povuče ovu zemlju ka EU i ka NATO savezu. Ja znam da vi nemate puno, da mi kao državni nivo nemamo puno ingerencija kada je u pitanju ekonomija, ali možemo ukoliko želimo animirati sve u BiH da kada je u pitanju i ekonomija, i socijalna zaštita, i zdravstvo, i infrastruktura, obrazovanje i sve ono što znači život da napravimo iskorak. U tom kontekstu vi imate moj glas danas, sa željom da na ovakav način postupate, a moje glasanje o vašim projektima koji će dolaziti u Parlament BiH zavisit će prije svega od ovih stvari o kojima sam ja govorio, koliko će oni korespondirati sa ovim. Ja vam još jednom čestitam i hvala vam.
Zahvaljujem. Uvažena poslanica Azra Hadžiahmetović, diskusija. Izvolite.
Zahvaljujem, predsjedavajući. Uvaženi predsjedavajući Predsjedništva, članovi Kolegija, kolegice i kolege poslanici, kandidati za ministre i zamjenike, uvaženi gosti, posebno pozdravljam bivše koleginice, odnosno kolege iz saziva, prethodnog saziva Vijeća ministara, pardon, Parlamentarne skupštine. Evo dozvolite na samom početku, prije nego što počnem diskusiju, da samo napravimo jednu korekciju, odnosno ispravku krivog navoda. Gospođo Dervoz, ja hoću samo da vam na osnovu 7 zapisnika kažem da je član Vašeg kluba, za koga ste Vi rekli da je glasao 'protiv' na Komisiji, bio 'protiv', i to od 20 predloženih kandidata samo 'protiv' imenovanja gospodina Špirića i gospodina Kasumovića i gospodina Ahmetovića, a sve ostale kandidate gospodin Đugum je podržao na sastanku Komisije. Dakle, samo jedna mala korekcija, ispravka navoda. Pošto je gospodin Džaferović, kolega Džaferović kao pravnik pričao o ekonomiji, ja bih valjda kao ekonomista trebala pričati o pravu, ali neću. Ja ću vam samo malo, kao dodatak argumentaciji stava Stranke za BiH, predočiti malo, pod navodnicima, 'novog duha', odnosno kontinuiteta kako je to i gospodin Bevanda dobrim dijelom u svom uvodnom govoru rekao prije, više i ne znam kada, davno, u januaru mjesecu, evo mjesec dana. Dakle, o čemu je riječ? Samo da vas malo podsjetim, imajući u vidu prethodni saziv, odnosno prije opštih izbora, sve one koji su obavljali visoke dužnosti na državnom, entitetskom, odnosno lokalnom nivou, da od prijedloga, uključujući jel' predsjedavajućeg Vijeća ministara i ministara, dakle od njih 10, devet ministara i uključujući i predsjedavajućeg desetog, njih osam, odnosno 80% je obavljalo ranije visoku dužnost na državnom, entitetskom, odnosno lokalnom nivou. Ili da pomenemo konkretnije: od ukupno predloženih 20 uvaženih imena koja se nalaze danas pred nama, uključujući i zamjenike ministara, odnosno zamjenice, njih 12, odnosno 60% bilo je u prethodnom sazivu na odgovornim dužnostima. Kad pogledamo saziv Vijeća ministara, da je riječ o kontinuitetu, evo ja ću vam i predočiti da od starog saziva od devet ministara njih pet imamo u novom Vijeću ministara, odnosno 55,5%. Toliko o novom duhu, jel'. Ili u ukupnom sazivu od 20 imena, kad kompariramo staro i novo Vijeće ministara, imamo osam imena, odnosno 40% u novom sazivu. Ako pogledamo novi duh kad je u pitanju stranačka struktura zaista se desila velika promjena. I to je ono što obećava, vjerovatno, a to je da su dvije stranke u novom sazivu sa specifičnom težinom jedne stranke u starom sazivu ili da prevedem: SDP i SDS su zamijenile Stranku za BiH, tako da očekujem zaista velike novine i posebno novine u radu, odnosno načinu rada. Kad pogledamo stanje unutar stranke, recimo HDZ nam je ponudio zaista nove ličnosti u liku gospodina Bevande, kao predsjedavajućeg Vijeća ministara, koga znamo, je li, kao ministra finansija u prethodnom sazivu u Federaciji; gospodina Čolaka koji je također novina u Vijeću ministara (je li tako, gospodine Čolak?); gospođu Marinu Pendeš koja je također novina u Vijeću ministara. Iz SDA nam također dolaze novine: gospodin Ibrahimović koji je obnašao visoku dužnost u Parlamentu Federacije; gospodin Kasumović koji je također novina, a koliko je nov svaki dan imamo priliku da vidimo, posebno u medijima. Najviše novina nam dolazi iz SNSD-a: to su uvaženi gospodin Nović i gospodin Špirić posebno, kao nova figura, jel'. I naravno, gospođa Ana Trišić-Babić, sve nova imena. Od HDZ-a 1990 također novi lik, gospodin Damir Ljubić koji je u prethodnom sazivu bio, da podsjetim, ministar u Vladi Federacije; gospodin Rudo Vidović koji je također novina i u ovom parlamentu itd. Dakle, mnoštvo novih likova na političkoj sceni u novom sazivu, što obećava, treba građani da znaju da to sve obećava neki značajni napredak, odnosno značajne promjene, jel'. Da pomenemo, recimo da, iako je gospođa Dervoz spomenula neadekvatnu spolnu strukturu, ali evo ovaj parlament i Predstavnički dom koji, kao što znamo, ima svoja radna tijela, ima i svoju Komisiju za ostvarivanje ravnopravnosti spolova, koja je savjesno očekujući još u junu 2011. godine, dakle prošle godine u junu, prije osam, devet mjeseci, između ostalog, pozvala, odnosno podsjetila na obavezu poštovanja odredbi zakona koje je donijela ova Parlamentarna skupština i prema kojoj ravnopravnost spolova postoji u slučaju kad je jedan od spolova zastupljen najmanje u procentu 40%, odnosno da u suprotnom postoji diskriminacija. Konkretno, predsjedatelj ovog povjerenstva pozvao se i na određene članove ovog zakona. I evo, da vidimo kako nam stvari stoje u tom prijedlogu. Recimo, od ukupno predloženih kandidata, odnosno kandidatkinja, imamo devet 8 ministara, odnosno 0% žena, samo za one koji bi se eventualno patili da kalkulišu, jel'. Od starog saziva na mjestu zamjenika, odnosno zamjenica, od 20, dakle ukupnog prijedloga, njih pet, odnosno 25%, i to na nivou zamjenica bit će u novom sazivu Vijeća ministara. Dakle, ni blizu onoj granici koju definiše zakon koji je donijela ova Parlamentarna skupština. Ako pogledamo malo i stranački, ja se neću posebno zadržavati na svim, ali hoću na jednoj stranci, a to je SDA – koja tradicionalno ni u starom sazivu Predstavničkog doma, kao ni u ovom sazivu Predstavničkog doma, niti u starom sazivu Vijeća ministara, a evo i u ovom novom sazivu Vijeća ministara, kad pogledamo i ministre i zamjenike, odnosno predložene kandidate – ima 0% žena. Dakle, prijedlog je 0%, što je kontinuitet naravno SDA, da se ne ljute kolege, to je, mi znamo koji smo malo duže u Parlamentu, kada i kako vi korigujete spolnu strukturu u ovom parlamentu. Nekada i nažalost, odnosno imajući u vidu i odlaske, različite načine odlaska naših koleginica i kolega. Uvažene kolegice i kolege, uz ono što je kolega Belkić spomenuo kao argumente za, naravno, neglasanje, odnosno nepodršku, što nema apsolutno nikakve lične, odnosno personalne odnose, odnosno nema veze sa pojedinačnim predloženim kandidatima, ja hoću posebno da pomenem da neki od ovih argumenata, koje sam ovdje ovom kvantifikacijom pokazala, govore o, pod navodnicima, novini u novom duhu. I posebno imajući u vidu činjenicu da ova novina predstavlja više kontinuitet – manje čak i matematičku – a daleko od programske koalicije, kako se to predstavljala i javnosti, a i ovdje, naravno, i kolegicama i kolegama u Parlamentu. A posebno što se ovdje, kako sam i navela, u nekim prijedlozima radi o drastičnom kršenju i zakona koje je donijela ova Parlamentarna skupština, a da posebno pomenem i međunarodnih konvencija na koje se obavezala BiH kao država. Zahvaljujem.
Zahvaljujem. Replika, uvažena poslanica Aleksandra Pandurević.
Hvala, predsjedavajući. Moja replika se odnosi na izlaganje gospođe Hadžiahmetović i njene konstatacije da su SDP i SDS zamijenile Stranku za BiH u Savjetu ministara. Gospođo Hadžiahmetović, ja razumijem da je Vama teško što, eto nakon, kako prošli put reče gospodin Lagumdžija, prije pada Berlinskog zida, još od tog doba prvi put odlazite u opoziciju i razumijem zaista da Vam je teško što je Vaša partija kao rezultat te dugogodišnje vladavine od osam poslanika evo sad došla do dva. SDS je ušla u Savjet ministara na osnovu izbornog legitimiteta koji je stekla. Jeste da evo gospodin Lagumdžija, činjenica, zamijeniće gospodina Alkalaja; je li tako, gospodine Lagumdžija? I mi smo, znači mi ulazimo u Savjet ministara na osnovu srpskih glasova koje smo dobili u RS-u. Stranka za BiH je imala bošnjačke glasove u Federaciji i na osnovu toga ste participirali u vlasti. I mi ćemo zaista dati sve od sebe da ovaj Savjet ministara bude što efikasniji, da što bolje radi i sigurno ćemo predlagati, bar što se tiče našeg člana Savjeta ministara, rješenja koja će biti plod konsenzusa i prihvatljiva za sve. Znači, mi smo u ovom budućem periodu spremni da zajedno radimo, pa čak i da uvažavamo svaki dobar prijedlog koji dođe od Stranke za BiH kao opozicione partije. Hvala. 9
Zahvaljujem. Uvaženi poslanik Niko Lozančić, diskusija. Izvolite.
Zahvaljujem, gospodine predsjedatelju. Uvažene dame i gospodo zastupnici, uvaženi članovi Predsjedništva, Vijeća ministara, gosti, pa evo, ja ću se priključiti svima onima koji su oduševljeni što danas nakon 500 dana imamo priliku da raspravljamo o novom sazivu Vijeća ministara. I sigurno je da smo zbog toga svi presretni, jer presretni smo da je napokon došlo do sporazuma i sad se samo očekuje da u svečarskom ozračju – kako to i priliči u ovakvim situacijama kada dugo očekujete ispunjenje svih svojih želja, pa vam se želje i ostvare – pozdravimo i podržimo novog predsjedatelja i sve njegove ministre, te formalno damo i svoju podršku. A podrška je više nego očekivana, kako smo evo čuli i kako vidimo, pa zar itko i može dovesti u pitanje višemjesečni trud i požrtvovanje naših lidera koji su u naše ime sve dogovorili, koji su nakon mukotrpnih pregovora došli do konačnog rješenja sa kojim su svi zadovoljni. Svako je dobio što je tražio, svi najavljuju brzi prosperitet i samo čekaju da i mi, kojima je narod dao mandate da u njihovo ime odlučujemo, damo formalni pristanak kako bi novi ministri koji se 16 mjeseci pripremaju da zauzmu očekivane pozicije, puni elana i nestrpljenja, nadoknadili svo izgubljeno vrijeme. Zato je tako normalno da zaboravimo tih nesretnih 16 mjeseci i da novim članovima Vijeća ministara omogućimo da što prije krenu sa realizacijom svih zacrtanih i dugo očekivanih reformi. Valjda će tih 16 mjeseci zaboraviti što prije i svi otpušteni vojnici, i svi prognanici, i svi otpušteni, i svi nikad zaposleni radnici, i svi gospodarstvenici, i svi građani koji zbog tih 16 mjeseci su trpjeli, koji i danas trpe i svi koji će tek trpjeti. Zato je dobro da požurimo i što prije obavimo svoju dužnost kako ne bismo bili na putu svih očekivanih i željenih reformi. Ni ja sigurno neću biti na putu tako željenih reformi, niti ću govoriti o programu jer nismo čuli, odnosno čuli smo da novi saziv Vijeća ministara nema zajednički program, što se vidi već temeljem nekih inicijativa od stranaka koje čine parlamentarnu većinu. Ja ću ustalom dati osvrt na ono o čemu se uglavnom razgovaralo i o čemu je očigledno bilo sporenja u ovih 16 mjeseci. I odmah želim reći da u ovome svome osvrtu neće biti ništa niti osobno niti personalno prema bilo kojem članu Vijeća ministara. Sve članove Vijeća ministara dobro poznajem i želim im svako dobro i na osobnom i na profesionalnom planu, sve njih i ljudski cijenim. Ja samo želim podsjetiti na neke činjenice, želim podsjetiti na činjenice na koje su već jedan broj kolegica u ovom parlamentu podsjetili, da je ova Parlamentarna skupština donijela Zakon o ravnopravnosti spolova u koji je pretočila najviše evropske i svjetske standarde, kad je u pitanju ravnopravnost spolova. Ja sam onaj prozvani predsjedatelj Povjerenstva za ravnopravnost spolova ovog doma, skupa sa još svojih osam kolegica i kolega, prije skoro godinu dana smo zaključili na Povjerenstvu jednoglasno, dostavili svim sudionicima ovog procesa, pa i novom predsjedatelju Vijeća ministara, obavijest s namjerom da ih podsjetimo na odredbe ovog zakona koje kažu da se na svim razinama mora osigurati najmanje 40% zastupljenosti osoba manje zastupljenog spola. Nije to bila nikakva naša proizvoljna volja, mi kao povjerenstvo ovog doma, kao zastupnici u ovom domu, prije svega i prije svih ostalih, trebali bi i morali poštivati zakone koje ovaj Zastupnički dom donese. Vidimo da u novom sazivu Vijeća ministara nema niti jedan procenat zastupljenosti manje zastupljenog spola. Podsjetit ću sve one koji možda nisu u zadnje vrijeme se podsjećali da Zakon o Vijeću ministara kaže da Vijeće ministara čini predsjedatelj i ministri. Znači, zamjenici ministara 10 nisu članovi Vijeća ministara. Osim što takav sastav Vijeća ministara nije usklađen sa Zakonom o ravnopravnosti spolova, on je i vrlo ružna poruka svim ženama BiH, svim zastupnicama u ovom parlamentu, svim članicama političkih stranaka koji participiraju u novom sazivu Vijeća ministara i svim članovima Povjerenstva za ravnopravnost spolova istog ovog Zastupničkog doma. Ovo je poruka da naši politički lideri, a i novi predsjedatelj Vijeća ministara kao izvršitelj njihovih političkih volja, imaju toliko povjerenja u žene da im dopuštaju da nekako dobace do zamjenika ministara, ali ni korak dalje. Ovo je poruka da se ne drži baš puno ni do zakona ove zemlje, pogotovo ako su zakoni u suprotnosti sa načelima vođenja kadrovske politike u strankama potpisnicama sporazuma. Predsjedatelju Vijeća ministara ja ne zamjeram, on je samo dobar izvršitelj šest političkih volja iskazanih kroz ... predlaganje kandidata. Ako dalje analiziramo sastav novog Vijeća ministara, uočit ćete da iz najveće izborne jedinice iz koje se jedino izravno bira šest zastupnika ovog doma nema niti jednog ministra u novom sazivu Vijeća ministara. To je izborna jedinica iz koje dolazim i ja, skupa sa kolegom Džaferovićem, sa kolegom Mehmedovićem, sa kolegicom Zaimović-Uzunović, sa kolegom Mešićem i sa kolegom Bašićem koji, doduše, nije u ovim strankama koje su potpisale ovaj sporazum. Iz te izborne jedinice, doduše, nema niti jednog lidera ni jedne političke stranke. Za tu izbornu jedinicu rezervirane su isključivo zamjeničke pozicije. Ali zato iz nekih izbornih jedinica ima skoro više ministara nego zastupnika. Važno je da su lideri zadovoljni, a za birače ćemo lako, naći će se i za njih već neko objašnjenje. I na kraju dolazimo do onoga što je po meni najinteresantnije u ovoj kadrovskoj slagalici, mukotrpno slaganoj punih 16 mjeseci, oko koje punu suglasnost je postiglo svih šest lidera političkih stranaka koje participiraju u novoj slagalici zvanoj Vijeće ministara. Svi članovi Vijeća ministara Hrvati su isključivo iz Hercegovine, svi Bošnjaci isključivo iz Bosne i svi Srbi isključivo iz RS-a. U Vijeće ministara ni teorijski, a pogotovo ne praktično nije mogao ni zalutati ni jedan Bošnjak iz Hercegovine, što se mene puno i ne tiče, što će neki reći, pa recimo da me se ne tiče iako to nije tako, jer isto tako po nekom nepisanom pravilu ili slučajnosti, kako bi neki mogli reći, ne može ni iz Bosne ni jedan Hrvat, pa šta, i to ima veze. Izgleda da se politička teorija i praksa, za koju sam ja mislio da je dio ružnijeg dijela naše političke prošlosti, vraća na velika vrata ovdje u Parlamentarnu skupštinu BiH – Bošnjacima Bosna, Hrvatima Hercegovina, a Srbima Srpska. Svi ostali koji su se našli, opstali ili se vratili na pogrešne prostore, danas su dobili žestoku pljusku i posljednje upozorenje svojih političkih lidera – svako na svoj teritorij pa da dugo i sretno živimo u miru i blagostanju. Osjećajući u kojem pravcu i s kakvim ciljem idu dogovori naših lidera, ja sam prilikom potvrđivanja imenovanja gospodina Bevande bio 'suzdržan'. I to nije bila nikakva ni tehnička, ni politička pogreška. Samo ja tada nisam bio posve siguran u kojem će se pravcu stvari dalje razvijati pa sam bio 'suzdržan'. Danas kada dilema više nema, kada je jasno da su lideri odredili da žene u ovoj državi mogu biti maksimalno zamjenici, da i oni iz pogrešnih prostora, bez obzira na sve, ne mogu biti dalje od zamjenika – ja sam odlučio da ne budem 'suzdržan'. Danas sam jasno i glasno 'protiv' ovog sastava Vijeća ministara, i to ne personalno, jer sve one koje poznajem u novom sazivu Vijeća ministara osobno visoko cijenim. 'Protiv' sam političkog koncepta koji je doveo do ovakvog saziva jer je to i moja ljudska i politička obveza i spram birača iz moje izborne jedinice, i spram svih žena u ovoj državi, i spram moje dužnosti u Povjerenstvu u kojemu sam na čelu, i spram svih naroda i građana ove zemlje. Ja takvom konceptu jasno i glasno uskraćujem podršku, iskazujem svoje najoštrije protivljenje. Hvala lijepo. 11
Zahvaljujem. Uvaženi poslanik Nermin Purić, diskusija. Izvolite.
Zahvaljujem, uvaženi predsjedavajući. Kolegice i kolege zastupnici i cijenjeni gosti, predstavnici medija, sve vas skupa pozdravljam. I evo, na početku izlaganja da i ja iskažem zadovoljstvo što napokon na dnevnom redu imamo potvrđivanje sastava novog Vijeća ministara BiH, ali istodobno želim izraziti i nezadovoljstvo što smo na sve ovo čekali ovoliko vremena, iako je sve moglo biti završeno i pet dana nakon potvrđivanja izbornih rezultata. U okviru rasprave o imenovanju gospodina Vjekoslava Bevande za predsjedavajućeg Vijeća ministara BiH kazao sam, a i dalje sam tog stava, da koncept po kojem se formira Vijeće ministara BiH, dakle u ovom sazivu, nije dobar i da je neodrživ. Blokovska podjela vlasti po etničkom principu na bošnjačke, hrvatske i srpske partije nije dobra i ne donosi prijeko potrebne promjene za bolje i efikasnije funkcioniranje BiH, jer to znači nastavak dosadašnje prakse i dosadašnjeg odnosa na političkoj sceni u BiH koja ovu zemlju već duže vrijeme vodi u neizvjesnost i zaostajanje po svim osnovama. Ulazak u vlast pod svaku cijenu i u kombinacijama koje su nelogične i nefunkcionalne je još jedna varka i još jedan Sarajevski atentat, ali ovog puta na mozgove građana ove zemlje, atentat za koji ne znamo kakve će imati posljedice. Formirati Vijeće ministara samo radi podjele fotelja bez zajedničkog realnog programa na platformi, međusobnih trvenja i stavova dijametralno suprotnih o temljnim pitanjima i problemima u BiH i istovremeno očekivati kako će to sve lijepo funkcionirati, to mogu samo krajnji optimisti, da ih drukčije ne nazovem. Demokratska narodna zajednica BiH ne smatra ovo dobrim putem i svako onaj ko podrži formiranje ovog Vijeća ministara na ovim osnovama mora biti spreman da prihvati i svoj dio odgovornosti za sve ono što će uslijediti u narednom periodu. Što se tiče personalnih rješenja, dakle za ministre i zamjenike, i zamjenice ministara, njihova podobnost je neupitna, to su dakle potvrdile i nadležene agencije koje su vršile provjere, i ja ovim putem im svima čestitam i naravno želim im svima ličnu sreću i zdravlje i uspjeh u radu, međutim iz principijelnih razloga, kako sam to uradio i na Komisiji za pripremu izbora Vijeća ministara, neću dakle podržati ovaj prijedlog, ali to ne znači da u meni osobno i u Demokratskoj narodnoj zajednici BiH novo Vijeće ministara neće imati podršku, posebno u aktivnostima u borbi protiv siromaštva koje je najveći problem građana BiH svih nacionalnosti i svih vjerskih i politički ubjeđenja. Hvala lijepo.
Zahvaljujem. Iako imam malu bojazan da bi se ovdje moglo da radi o sukobu interesa, ali i imajući u vidu da još nije izvršeno potvrđivanje imenovanja ministara, zamjenika, te nije položena zakletva, Vi ste praktično još uvijek poslanik i imate riječ. Uvaženi poslanik Zlatko Lagumdžija. Izvolite. 12
Zahvaljujem se, gospodine predsjedavajući. Dakle, kao što ste i sami primijetili, ja sam još uvijek poslanik, zastupnik i, je li, nakon rezultata glasanja vidjet ćemo se u kojoj mjeri će se taj status promijeniti. Ali dok je to tako, mada mi je gospodin Džaferović rekao da sam poslanik sa dobrom perspektivom, iz čega dam nagovijestiti i ja samom sebi da bi to moglo ići u određenom smjeru koji se već očekuje. Na prošloj sjednici Zastupničkog doma kad samo imenovali, odnosno potvrđivali mandatara, tada smo čuli neke diskusije koje se danas nažalost ponavljaju. Ja sam dužan nekoliko stvari reći iz više razloga. Prvo, zato što prošli put je uvaženi kolega Belkić rekao da će žaliti što me više neće biti ovdje i ja zaista želim da ga ovom diskusijom obradujem što ću otići s ovog mjesta i neću više imati priliku da se na ovaj način ipak osvrćem. Ali dužan sam reći ovdje, zbog nekoliko stvari, nekoliko riječi. Mene zadivljuje nešto što se u rječniku naziva hipokrizija, licemjerje, dupli aršini, nekonzistentnost, kako god hoćete, koje smo ovdje čuli. Čudi me da ljudi, koji su prije pet godina u ovom parlamentu glasali za prošlo Vijeće ministara, danas se ovdje pojavljuju kao parčići opozicije ili meni nejasna pozicija, odnosno opozicija u vlastitim strankama, koji su sve ovo što navode kao argumente, prije pet godina su im bili upravo ovo argumenti da budu za ono Vijeće ministara. Tako npr. prije pet godina kad smo imali samo dvije zamjenice u Vijeću ministara, tad je bilo to sve logično, sad kad ih imamo pet, sada je to malo za iste ljude. Ja sam dobio pismo kao predsjednik stranke od uvaženog zastupnika Lozančića u kapacitetu njegovom kao predsjednika Komisije za ravnopravnost spolova. Ja sam kao predsjednik stranke imao tu mogućnost da u svojoj stranci se izborim za većinu koja je podržala da od pet ljudi koji dolaze iz SDP-a dvoje budu iz jednog spola, a troje iz drugog spola. Uvidom u dokumentaciju se može vidjeti koji spol je u pitanju. S druge strane, ako su gospoda, odnosno kolegica Hadžiahmetović koja je pokazala da je kao inače Stranka za BiH da su odlični u brojanju i računicama, izbacujući nam cifre od 100% pa do ne znam ni ja koliko posto danas na šta se ovo svelo, ako su oni tako konzistentni bili, ne znam koji od dva ministra je od njih bio ministrica, imajući u vidu da su oni valjda tad to ko biva podržali u skladu sa svojim današnjim principima i stavovima. Ne znam, ja se ne miješam u njihove unutar džender i unutarstranačke stvari i ne pada mi na pamet, ali moram priznati da ću u ovom Vijeću ministara, ja vam dajem svoju ličnu ocjenu kao zastupnik, imam na to pravo, ja odgovorno tvrdim da ni na jednu, i spreman sam ući u debatu na tu temu – da ni na jedno mjesto ne dolazi lošije rješenje u odnosu na prošli saziv. To da ima boljih rješenja, također, to sam spreman da branim. Vidite, ja znam da će nam nedostajati energičnost ministra za ljudska prava i izbjeglice, ja znam da će nam nedostajati odgovornost ministra vanjskih poslova, ja znam da će nam puno toga nedostajati, ali šta je tu je. Sada, možete da vidite i ja zaista izuzetno cijenim ovo što sam vidio, ipak, da i u opoziciji imamo objektivno dva bloka. Vidimo da ima svježinu ovog novog bloka lidera opozicije, je li, evo nadam se da mi kolega Tihić neće zamjeriti što hvalim dio opozicije, odnosno lidere opozicije. Gospodin Đugum je bio vrlo jasan na Komisiji. On je rekao da kad bi mogao glasati jedan po jedan, oni bi nekima dali glas. Ali pošto nažalost moraju za sve nas glasati, onda ne mogu zbog par ovih ljudi o kojima su se oni vrlo jasno opredijelili. I ja to izuzetno cijenim. S druge strane, samo želim da vas podsjetim da je gospodin Bevanda u svom prošlom izlaganju, na prošloj sjednici, vrlo jasno rekao da je dao okvir, programski okvir o kojem smo već 13 razgovarali, i također je rekao da će Vijeće ministara izaći sa svojim programom onog trenutka kad bude konstituisano. I ja vjerujem da će premijer, odnosno, predsjedavajući Vijeća ministara to obećanje izvršiti. S druge strane, malo je što kažu u nizu i malicioznih opaski, rečenica da su SDP i SDS zamijenili Stranku za BiH, nemojte se ljutiti, ali ne može vas niko zamijeniti. Ne može, ne može, mislim, vi ste zaista čudo prirode od pada Berlinskog zida do danas i hvala Bogu to čudo prirode odlazi u političku istoriju. I ne pada nam napamet da svoju budućnost zamijenimo s vašom. I ne trebate se sekirati, imat ćete svoje mjesto, ostat ćete nezamjenjivi, ostat ćete upamćeni kao ljudi, vas dvoje, koji ste u ovom parlamentu ubili pet godina pucajući u Aprilski paket 2006. godine. I to hoću da ovdje kažem, jer znam da bi sve ovo danas bilo drugačije i ja vjerujem bolje po sve nas, ali istorija se ne može promijeniti, prošlost se ne može promijeniti. I vi ćete ostati upamćeni kao ljudi koji ste uradili to što ste uradili. Ja da sam na vašem mjestu, ja bih nemirno spavao zbog toga. A, zbog brojeva i računica za koje ste vi i vaši ljudi eksperti, to ima ko ne spava. I na kraju želim vrlo jasno da kažem da se iskreno nadam da kletva koju smo ovdje čuli od gospodina Belkića, a ja ovo tretiram kao kletvu, kad je rekao da će mandat od 2006. do 2010. godine biti spominjan po dobru. Ne daj ti Bože da stvarno nam se takva stvar desi, pa da period od 2006. do 2010. godine i vaše učešće u radu ovog Vijeća ministara bude spominjano po dobru. Jer, vjerujte mi, ako se to desi, ova zemlja ima mnogo veće probleme nego što smo ih imali s vama, takvim energičnim i odgovornim kakvi ste uvijek bili. I, je li, nadam se da će moje drage kolegice i kolege ipak imati veći stepen tolerancije prema ovom mom istupu, jer nećete me više gledati, barem tri godine još u ovom sazivu, a ja ne vjerujem da ću vas ikad gledati više u ovom klupama, s obzirom na to da vi zaista imate i ima vas dosta sa kompenzacionim kapacitetima i sa sličnim kapacitetima koji, na kraju krajeva, neka završi onako kako završi sve što je nekonzistentno, licemjerno i zasnovano samo na čisto privatnoj računici.
Zahvaljujem. Idemo redom replike. Uvaženi poslanik Beriz Belkić. Izvolite.
Pa evo, gospodine Lagumdžija, ne bih ja ni kvario ovu atmosferu, niti bih na ovoj, da tako kažem, posljednjoj sjednici gdje smo zajedno nešto posebno replicirao da nije bilo ovog prsta, znaš. Malo, malo pa prst. To nije baš ugodno ni slušati ni gledati i riječi uz taj prst, to nešto zapamćeno spavanje, možete, ne možete, vi ste ovo, vi ste ono. Dakle, ja kada sam govorio da je velika šteta za ovaj parlament što gospodin Lagumdžija odlazi, ja sam ozbiljno mislio. Dakle, vrlo ozbiljno mislio da je šteta što jedan tako iskusan, sposoban, pametan političar odlazi iz Parlamenta. To sam zaista ozbiljno mislio. Druga je stvar kakav je on odnos imao prema Parlamentu. Što se tiče Stranke za BiH i svega onoga što je gospodin Lagumdžija rekao, mi smo to platili. Dakle, mi smo izgubili izbore i mi poštujemo volju građana, između ostalog, i zbog onoga o čemu je gospodin Lagumdžija govorio. Ali vi ste izbore dobili ukazujući na te greške i obećavajući novi koncept promijenjene programske koalicije, novi duh itd. Prošlo je 15 mjeseci i mi imamo pravo kao opozicija da ukažemo na to. Dakle, jednostavno, to je tako. 14 Što se tiče ovih parčića iz opozicije, mogu i ja da za vas kažem da ste i vi komadić vlasti itd., ali hajde. Dakle, ja želim sve najbolje. I kada sam govorio da se bojim, ja sam rekao bojim se da će 2006. i 2010. godina, ne misleći o tom mandatu nešto posebno uspješno, ali sam nabrojao neke stvari koje jesu činjenica, bojim se da ne dođemo u situaciju, imajući na umu kako stvari teku do sada, da spominjemo 2006.-2010. kao jedan period koji je dobar. Dakle, ja nemam namjeru praviti neku atmosferu nekorektnosti itd. Evo, ja želim još jedanput svima vama sreću i mi ćemo se naravno viđati, gospodine Lagumdžija, ovdje, nadam se vi ćete biti tu, ja ću biti tu i radit ćemo mi to.
Zahvaljujem. Replika, uvaženi poslanik Drago Kalabić. Izvolite
Zahvaljujem, gospodine predsjedavajući. Pa evo, iako smo mi danas po ovom vrlo ružnom vremenu došli da završimo ovaj posao i da izaberemo Vijeće ministara, očito je da pojedine diskusije predstavnika bošnjačkih političkih partija mogu da destabilizuju ovu sjednicu i djeluju dosta destabilizujuće, i mi, koji dolazimo iz stabilnog dijela BiH, dužni smo da pozitivno utičemo na ovaj dio da to ne rade. Mi pozivamo na mir i toleranciju među bošnjačkim političkim partijama i nudimo i posredničke usluge u ovom vremenu snijega i kijameta jer se ima vremena sada posredovati i dogovarati, pogotovo oni koji su očistili snijeg mogu preći na tu vrstu aktivnosti. Od ovih komentara uzdržaću se od predstavnika hrvatskog naroda zato što pitanje, poslije ove diskusije, mogu li oni ikoga i destabilizovati i mogu li išta i pomoći i razvaliti. Mi pozivamo da se ova sjednica privede kraju, da izaberemo Vijeće ministara s obzirom da danas ne trebamo ovu govornicu, a očito je da je počinjemo koristiti za neke lične frustracije, za odgovor i pravdanje zašto će neko učiniti ono što je namjerio i učiniti. I mislim da nema potrebe, imaćemo vremena kazati mnogo toga u Vijeću ministara, svoje polazno stanovište što smo govorili, evo, cijelu godinu i nešto vremena. Ne mislim da je sporna ova priča o ženama. Predstavnički dom ne bi trebao držati predavanje drugima o ženama, jer ni u jednom sazivu ovaj dom nije u Kolegijumu izabrao ni jednu ženu, i to nekima koji su bili članovi Kolegijuma nije smetalo, i onda ne trebamo držati predavanje drugima. Kad vidim ljude iz SDA, evo gospodina Sarajlića i ostale, ne vjerujem da su u kakvim lošim odnosima sa ženama i da imaju ... tako da ja mislim da treba da se okanimo te vrste priče i da pokušamo privesti danas ovu sjednicu kraju, izabrati dugo očekivano Vijeće ministara. O svemu ovome imaćemo vremena kad se riješimo ovog snijega (nadam se uspješno), naširoko i nadugačko. Hvala.
Zahvaljujem. Replika, uvažena poslanica Azra Hadžiahmetović. Izvolite. 15
Zahvaljujem, predsjedavajući. Ja nemam poslovničke mogućnosti da ovo što ću reći zovem drugačije nego replika, iako nemam namjeru uopšte replicirati kolegi Lagumdžiji, jer ja u stvari i ne znam na šta se on osvrnuo, na moju diskusiju ili na argumente koje sam ja pomenula. Jer ja nisam apsolutno davala nikakvu konotaciju, a to da li broj ima predznak, da li statistika se može obojiti ovako ili onako, ja to zaista ne znam. Znam da zna kolega Lagumdžija malo bolje od mene. Drugo, to da je sve ostalo isto, ako treba ja ću još jednom ponoviti svoju diskusiju, čak i imena, eto žao mi je što sam pominjala. Zaista, to nema apsolutno nikakve veze personalno ni sa jednim od predloženih kandidata, odnosno kandidatkinja, ali da se sva promjena, odnosno novina, svede da se Stranka za BiH, odnosno umjesto Stranke za BiH, koja je u noći kad su objavljeni prvi rezultati izbora rekla da idemo u opoziciju; dakle, mi nemamo apsolutno nikakvih drugih kalkulacija niti smo ih imali u proteklom periodu da se umjesto Stranke za BiH u poziciju, odnosno u vlast, uvede SDS, odnosno SDP ... na osnovu izbornih rezultata. Evo usput, zaista, iako nije zavrijedilo nikakvu repliku, ali koleginici Pandurević da pomenem, naravno da je SDS, kao što ste Vi to naglasili, dobio srpske glasove. Jer ja stvarno ne znam, možda postoji, iako ne dišem srpskohrvatsko-bošnjački, ali ne znam da postoji i jedan Bošnjak koji je glasao za SDS. Mislim, sigurno da ste dobili uglavnom na osnovu srpskih glasova. Drugo, kolega Lagumdžija, ja se dobro sjećam sadržine Vaših diskusija, a jednako tako i svoje diskusije kada je biran prethodni saziv Vijeća ministara. Jako dobro znam kako smo pravili pauze na Vaš zahtjev, zahtjev Kluba poslanika SDP-a koji je tražio da se dostavi program predsjedavajućeg Vijeća ministara u pisanoj formi, koji ste Vi vrlo argumentirano analizirali, osvrnuli se sa jezikom argumenata na pojedine dijelove tog programa, odnosno ekspozoea. Ako smo u ime stranke podsjetili Vas prošli put, dakle sve, ne mislim personalno Vas nego generalno sve kolegice i kolege u Parlamentu, na tu činjenicu, a da smo sada u prilici da nemamo ni dokument, ni ekspoze predsjedavajućeg Vijeća ministara, da su nam zapisnici sa komisija dostavljeni nakon što smo i kolega Belkić i ja završili diskusiju itd., ako ste našli nešto u tome neadekvatno, zaista, mi se tek učimo opozicionom ponašanju, pa izvinite ako smo nešto naučili od SDP-a u prethodnom periodu kako ste se savršeno odnosili prema tome.
Vrijeme!
Drugo, još jedno što zaista zaslužuje posebnu pažnju. Znam ja da ćemo kolega Belkić i ja ostati upamćeni po mnogo čemu, posebno u glavama nekih ovdje prisutnih u sali. Ali jednako tako, kolega Lagumdžija, slagali se mi ili ne oko toga, slagali se mi pojedinačno ili ne oko pojedinačnih stavova, ja znam da ste Vi veliki zagovornik demokratije pa uvažavajte i demokratski i drugačije stavove, odnosno mišljenja. Jer, ako govorite personalno da ćemo kolega Belkić i ja ostati upamćeni da smo ubili neki Aprilski paket, ja mogu Vas isto tako pitati da li ste Vi kao neko ko je bio zaista posebno angažiran oko tog Aprilskog paketa, kako ste Vi nazvali, obezbijedili bili dovoljan broj glasova da uđete ovdje u Parlament ili se podrazumijevalo da svi trebaju da glasaju onako kako se zamisli. 16
Vrijeme!
Mi jesmo parče opozicije, ali ovo moje podsjećanje, odnosno ispravka krivog navoda u diskusiji koleginice Dervoz, bilo je, iako, gospodine Lagumdžija, zaista mislim da ste suvišno to imali u svojoj diskusiji. Ja poštujem i drugačija mišljenja itd., ali bila je samo korekcija da je član Saveza za bolju budućnost, dakle pored nas parčeta ovog Vašeg komada opozicije, da je bio 'protiv' svih predloženih kandidata. Možda bih i ja postupila vjerovatno isto ...
Uvažena poslanice, vrijeme, molim Vas!
Zahvaljujem.
Zahvaljujem i Vama. Prvi zamjenik predsjedavajućeg, uvaženi poslanik Božo Ljubić.
nije uključen mikrofon
Replika, uvaženi poslanik Zlatko Lagumdžija. Izvolite.
Red je da iskoristim ovu mogućnost. Nekoliko ispravki krivih navoda. Nikakav prst nikom nisam pokazivao, a i da sam htio pokazati prst, vjerovatno ne bih onaj koji se Vama pričinio. Također, kolegice Hadžiahmetović, za razliku od Vas koji ne znate na šta se odnosi Vaša replika, pa ste je onda imali, ja znam na šta se odnosi ovo što ću ja reći. Želim da Vam vrlo jasno tematski prezentiram. Od pet ljudi koji dolaze iz SDP-a, kolegice Sarajlić i Salkičević i kolega Čavar i Hadžić i ja, mi dolazimo na pozicije koje su, možete pregledati to u prošlom sazivu Vijeća ministara, dvije od pozicija na koje mi dolazimo su bile okupirane s ljudima iz Stranke za BiH, jedna od kolege iz SDA i jedna je bio kolega iz HDZ-a i jedan kolega iz HDZ-a 1990. Toliko je što se tiče činjenice i matematike koga smo mi zamijenili, ako već tako posmatrate. Drugo, pardon treće, u pravu ste kad ste mi rekli da sam u Aprilski paket možda neoprezno krenuo, vjerovao u njega, vjerujući da ljudi s kojima smo sve to počeli da će to privesti kraju. I u pravu ste, pogriješio sam. Vjerovao sam da vi koji ste u tome učestvovali ćete biti dosljedni do kraja i pogriješio sam – niste bili dosljedni. Ja sam pogriješio što sam vjerovao da vi, zaista, kada su vam puna usta BiH bila ..., vjerovao sam da iskreno to mislite, a da vam to nije samo kalkulantska predizborna kampanja i vjerovao sam da ćete i vi do kraja biti u procesu u kojem smo radili zajedno. I vi ste tu vjeru, eto ja sam pogriješio, Vi ste izdali, ja sam pogriješio. 17 I posljednja stvar u ovoj replici, Vi ste potpuno u pravu da se učite da budete opozicija, i trebat će vam još dosta, Vi ste profesor i vi ćete to naučiti. Hvala.
Uvažena poslanica Azra Hadžiahmetović, ako imate potrebu još da replicirate ili?
Pa znate šta, ovo je više ispravka krivog navoda. Dakle, kolega Lagumdžija, ja nisam učestvovala od samog početka u tome što ste Vi rekli Aprilski paket, ali od samog početka smo bili vrlo jasni kao stranka da ćemo podržati i onaj paket koji je bio predložen, i još neki koji su bili u igri, pod uslovom da se prihvati i naš amandman, a to je ukidanje entitetskog glasanja. I ja, zaista, počinjem da se čudim kako to da vi koji ste zaista uvijek bili protiv entitetskog glasanja se referirate na argumentaciju koju smo mi imali u našem stavu, ako je uopšte i vrijedno spomena da se nakon toliko vremena o tome govori. Dakle, kolega Lagumdžija, ja ću još samo dodati da ćemo mi Vas vjerovatno viđati u ovoj sali u narednom periodu, doduše ne baš četiri godine, jer evo ostalo je dvije i po. Iako ne trebate izražavati zadovoljstvo što nećete biti, jer ćete biti ipak, ja se nadam, i kao ministar ponekad u ovom parlamentu, obećali ste da ćete unijeti neki novi duh, pa evo neka bude tako. Personalno sve ono što ste nazovi demantovali od moje statistike ničim, ni jednim brojem i ni jednim procentom i promilom procenata ... i iznijeli neku drugačiju argumentaciju. Hvala vam.
Zahvaljujem. Prvi zamjenik predsjedavajućeg, uvaženi poslanik Božo Ljubić, diskusija. Izvolite.
Poštovane kolegice i kolege zastupnici, poštovane kolege, predsjedavajući Doma naroda, članovi Predsjedništva, članovi Vijeća ministara, sadašnjeg i budućeg, poštovani gosti, najprije da vam se obratim kratko u ime Povjerenstva kao predsjednik Povjerenstva za izbor Vijeća ministara. Mogu reći da je Povjerenstvo velikom većinom glasova dalo preporuku kandidatima koje je imenovao predsjedavajući, gospodin Bevanda, za ministre i zamjenike ministara. Isto tako ne želim propustiti i reći da su svi članovi Povjerenstva iz buduće pozicije i opozicije izrazili se sa biranim riječima o kandidatima. Dakle, niko nije sporio stručnost, kompetenciju, niti kredibilitet kandidata. S druge strane, sada da kažem par riječi kao zastupnik u ovom domu, ako hoćete i kao predstavnik stranaka Hrvatskog bloka koje će činiti ovo Vijeće ministara. Želim reći i izraziti zadovoljstvo da je Vijeće ministara predloženo, i uvjeren sam bit će potvrđeno, na principima na kojima BiH može funkcionirati i dalje se razvijati u samoodrživu i funkcionalnu državu. To što sama država ne utemeljuje do kraja te iste principe, dodatni je izazov i pred Vijećem ministara i pred nama zastupnicima i pred čitavom javnošću BiH da mijenjamo Ustav u tom smjeru. To će biti od krucijalne važnosti i za uspjeh ovoga Vijeća ministara, jer i blokade koje su se dešavale u proteklom vremenu, a njih je bilo, uvjeren sam da nikada nisu bile motivirane samim blokadama, odnosno da 18 državi i svim njenim ljudima bude gore, već su u pozadini svega uvijek, uvjeren sam, bili određeni strahovi. E, upravo nama treba takva država i takve institucije koje će eliminirati takav strah. Svi skupa trebamo izgraditi institucije, posebno pravosudne, u ovoj državi BiH koje će svojim djelovanjem zaslužiti povjerenje svih građana i sva tri naroda u BiH. Ja sam uvjeren da je to interes svih nas, posebice vrijeme koje je pred nama i izazovi koji se nalaze pred BiH na njenom euroatlantskom putu, a nadam se da svi skupa stremimo tom putu, traže od nas trenutnu akciju i to je i razlog zbog čega smo mi, evo iz vodstva Parlamenta, odlučili i po ovom teškom vremenu sazvati ovu sjednicu da bismo što prije dobili Vijeće ministara. Ja osobno znam većinu predloženih kandidata ministara i zamjenika i držim ih sasvim kompetentnima za obavljanje funkcija na koje su kandidirani i na koje su imenovani. Kada se nema što prigovoriti kandidatima, onda se poteže argument da to nije ekspertska vlada. Želim da i taj mit, da tako kažem, eksperata u vladama razbijemo. Iskustvo, bar koje ja poznam, govori da se ekspertske vlade formiraju uglavnom tada kada ne može doći do političkog dogovora. Evo mi smo srećom, istina nakon dužeg vremena, postigli politički dogovor. S druge strane, govoriti o ekspertima u vladi sa tako kondenziranim resorima, dakle gdje su sve funkcije zbijene u devet resora – a da podsjetim recimo Hrvatska, koja možda ima manje izazova nego BiH pred sobom, ima 20 resora za iste izazove – mislim da nije uredu. Kompetentnost ovih ljudi koje ćemo danas potvrditi, uvjeren sam, ogledat će se u tome u kojoj će mjeri biti u stanju angažirati eksperte za one sektore u svojim resorima gdje im budu trebali. Još da kažem, kao evo lider jedne od hrvatskih stranaka ovdje, u prošlom Vijeću ministara imali smo jednog ministra u Vijeću ministara i on je bio iz srednje Bosne. Da je raspodjela resora bila takva kakvu sam ja tražio, bio bi ponovo, tako da smatram da vodimo računa o tome i vodit ćemo računa o tome. I želim, na kraju, preporučiti kao predsjednik Povjerenstva u Domu da u ime Povjerenstva dakle potvrdimo ovo Vijeće ministara, da mu damo podršku u radu i uspjeh ovoga Vijeća ministara će zavisiti od njihovog rada, od njihove kompetentnosti, u koju ne sumnjam, a još više od klime u BiH, političke klime koju ćemo svi skupa stvarati ovdje. A onda kad kažem svi skupa, onda mislim i na poziciju i na opoziciju u ovom parlamentu i čitavu javnost u BiH. Hvala lijepo.
Zahvaljujem. Drugi zamjenik predsjedavajućeg, uvaženi poslanik Denis Bećirović. Izvolite.
Cijenjeni predsjedavajući, cijenjene koleginice i kolege, poštovani predsjedavajući Predsjedništva BiH, cijenjeni predsjedavajući Vijeća ministara, uvaženi kandidati za ministre i zamjenike, cijenjeni gosti i predstavnici medija, bez obzira na pojedine diskusije danas, ipak, treba reći da je ovo danas važan momenat za državu BiH i smatram da je zadatak svih nas, bez obzira da li smo unutar vladajuće šestorke ili opozicije, i da svi skupa pokušamo kreirati jednu pozitivniju i bolju atmosferu u ovoj državi. Danas treba da dobijemo novo Vijeće ministara BiH. Prošle je sedmice Parlamentarna skupština, jedan i drugi dom usvojili su dva važna zakona – Zakon o sistemu državne pomoći i Zakon o popisu stanovništva. To su, ipak, prvi početni pozitivni signali za ovu zemlju. 19 Nadam se da ćemo to svi skupa prepoznati zajedno sa predstavnicima međunarodne zajednice, razgovarali smo o tome i sa visokim predstavnikom, evo ovdje je i gospodin Sorensen, i sa njim, i da ćemo pokušati svi zajedno u jednoj sinergiji da ova država krene naprijed. Mi u ovoj zemlji jako dobro znamo da ima dosta političkih snaga koje znaju da govore protiv čega su, koje znaju da ruše dogovore, međutim vrijeme je da mi svi skupa pokažemo da znamo i za šta smo, a ne samo protiv čega smo. Vrijeme je da svi skupa pokušamo razmišljati malo i o budućnosti. Danas je vrijeme i u narednim sedmicama i mjesecima da napokon svi zajedno pokažemo jednu veću političku odgovornost, političku zrelost, ali i spremnost da ova zemlja krene tamo gdje joj je mjesto – u euroatlantske integracije. U ovoj državi danas posebno treba poručiti: ima mjesta za sve, za sve njene narode, za sve njene građane, u ovoj državi ima mjesta i za poziciju i opoziciju. Svi smo mi, i u Parlamentu, i u Vijeću ministara, i u Predsjedništvu, na privremenom radu, i ljudi će nas isključivo cijeniti po onome šta uradimo ili ne uradimo, ali svima nam je zadatak bez obzira da li bili u opoziciji ili poziciji da kreiramo tu pozitivnu političku atmosferu. Ova država, narodi ove države, građani ove države trebaju dogovore, trebaju kompromise i trebaju iskorake. Moramo se svi skupa naučiti da kompromisi nisu poraz, kompromisi, zdravi kompromisi su zajednički benefit za sve narode i građane u ovoj zemlji. Ne treba previše znati o ovoj zemlji pa znati da je ova zemlja skrenula sa evropske ceste. Mi BiH u narednim mjesecima moramo iščupati iz blata u kojem je, metaforički ću reći, taj automobil koji se zove BiH već godinama i moramo ga izvesti na evropsku trasu. I zato je danas, poslije svih ovih diskusija, odlična prilika da ponovimo nekoliko važnih stvari, a to je da imamo jasne ciljeve i jasnu trasu. Šta su naši zajednički ciljevi? Barem to niko ne negira u ovom parlamentu, to je, pod broj jedan: da u narednim mjesecima podnesemo aplikaciju za članstvo u EU, da preuzmemo upitnik, da popunimo taj upitnik, da steknemo status države kandidata i počnemo pregovore o pristupanju u članstvo u EU. Mislim da ako se okupimo, prije svega oko te trase i oko tih ciljeva, može biti bolje svima nama zajedno u ovoj zemlji.
Uvaženi poslanik Mladen Bosić, diskusija. Izvolite.
Hvala, predsjedavajući. Evo ja mislim da je vrijeme da BiH dobije novi Savjet ministara. To je razlog zašto smo došli ovdje, i želim da iskoristim priliku da čestitam opoziciji na njihovim današnjim izlaganjima, da očekujem da će isto tako biti kritični prema novom Savjetu ministara, a mi obećavamo da ćemo takođe biti kritični prema Savjetu ministara za sve ono za šta budemo smatrali da ne radi dobro. Bosna i Hercegovina je u dubukoj političkoj, ekonomskoj, moralnoj i svakoj drugoj krizi već dugo vremena. Ta kriza je sve dubalja od izbora 2010. godine. Motiv da se stabilizuje politička situacija u BiH nas je vodio da aktivno učestvujemo i damo svoj doprinos u formiranju institucija BiH, i to onako kako su one predviđene Ustavom i Dejtonskim sporazumom. Po našoj procjeni, novi sastav Savjeta ministara ima iskusne ljude, ima dovoljno znanja i, ukoliko bude imao dovoljno političke podrške i dovoljno volje, može doprinijeti stabilisanju političkih situacija što je u interesu svih građana u BiH. 20 Imajući to u vidu, evo ja im unaprijed čestitam i izbor i još jednom da poželim opoziciji da bude aktivna u njihovoj kritici kao što je bila danas. Hvala vam.
Zahvaljujem. Nema više prijavljenih. Zaključujem raspravu. Prelazimo na glasanje o potvrđivanju imenovanja ministara, zamjenika ministara i zamjenika predsjedavajućeg Savjeta ministara BiH. Molim vas da se pripremite. Možete glasati, sad! 'Za' 26, 'protiv' sedam, 'suzdržanih' jedan, sa dovoljnom entitetskom većinom te konstatujem da smo potvrdili imenovanje ministara, zamjenika ministara i zamjenika predsjedavajućeg Savjeta ministara BiH. Molim vas, pozivam predsjedavajućeg Savjeta ministara, ministre i zamjenike ministara da daju svečanu izjavu. Molim vas ja ću da čitam, vi ćete ponavljati za mnom.
'Izjavljujem
Izjavljujem
da ću savjesno da vršim dužnosti koje su mi povjerene,
da ću savjesno da vršim dužnosti koje su mi povjerene,
poštujem Ustav BiH,
poštujem Ustav BiH, 21
u potpunosti sprovodim Opšti okvirni sporazum za mir u BiH,
u potpunosti sprovodim Opšti okvirni sporazum za mir u BiH,
štitim i zauzimam se za ljudska prava i osnovne slobode, te štitim interese i ravnopravnost svih naroda i građana.'
štitim i zauzimam se za ljudska prava i osnovne slobode, te štitim interese i ravnopravnost svih naroda i građana.'
Dozvolite da vam čestitam. [[APLAUZ]] Samo jedno obavještenje, znači zaključuje se sjednica. Sljedeća sjednica je zakazana za 16.2.2012. godine. Hvala vam na saradnji i prijatno. Sjednica je završena u 14,40 sati.